राष्ट्रपति ने कोलंबिया का सबसे बड़ा सिविल मेडल दिया, बोले- असली अवॉर्ड जिंदगी है
Amazon Jungle Plane Crash; President Gustavo Petro Honors Military Forces For Saving 4 Children's Lives. अमेजन के जंगलों से 40 दिन बाद 4 बच्चों को रेस्क्यू करने वाले सेना के जवानों को कोलंबिया की सरकार ने सम्मानित किया है। इस रेस्क्यू मिशन को ऑपरेशन होप नाम दिया गया था
अमेजन के जंगलों से 40 दिन बाद 4 बच्चों को रेस्क्यू करने वाले सेना के जवानों को कोलंबिया की सरकार ने सम्मानित किया है। इस रेस्क्यू मिशन को ऑपरेशन होप नाम दिया गया था और इसमें शामिल जवानों और बाकी मेंबर्स को ऑर्डर ऑफ बोयाका अवॉर्ड दिया गया। ये कोलंबिया के नागरिकों को दी जाने वाली सबसे बड़ी उपाधि और आर्म्ड फोर्सेज को दी जाने वाली दूसरी सबसे बड़ी उपाधि है।
अवॉर्ड देते हुए राष्ट्रपति गुस्तावो पेट्रो ने कहा- मेडल सिर्फ एक सिंबल है। असली अवॉर्ड तो जीवन है और ये इन रेस्क्यू वर्कर्स ने साबित कर दिया है। बचावकर्मियों ने ऑपरेशन में बच्चों की कम्यूनिटी के लोगों को शामिल करके साबित कर दिया कि कैसे एकजुट होकर हम कई जिंदगियां बचा सकते हैं। उन्होंने कहा- अब इस पर कोई विवाद नहीं बचा है कि पश्चिमी या पारंपरिक रिवाजों में से बेहतर क्या है। दोनों विचारधाराओं ने मिलकर ही इन बच्चों को रेस्क्यू करके घर पहुंचाया है।
रेस्क्यू ऑपरेशन में शामिल स्निफर डॉग जंगल में खोया
इस ऑपरेशन में शामिल मिलिट्री के स्निफर डॉग विल्सन को भी सम्मानित किया गया। बच्चों को जंगल से रेस्क्यू करने के बाद ये डॉग अमेजन में ही खो गया था। इसे ढूंढने के लिए भी ऑपरेशन चलाया गया है। हालांकि, कोलंबिया के एक मिलिट्री ऑफिसर ने कहा- हमें आशंका है कि अब विल्सन नहीं मिल पाएगा। रेस्क्यू ऑपरेशन के हेड जनरल पेड्रो सांशेज ने कहा कि 6 साल के डॉग विल्सन की लेगेसी को याद करने के लिए एक मॉन्यूमेंट बनवाया जाएगा।
1 मई को अमेजन जंगल में हुआ था प्लेन क्रैश
दरअसल, 1 मई को अमेजन के जंगल में सेसना 206 प्लेन क्रैश हो गया था। इस हादसे में पायलट समेत 3 लोगों की मौत हो गई थी। इसमें इन बच्चों की मां भी शामिल थी। 16 दिन बाद प्लेन का मलबा बरामद हुआ था, लेकिन तब बच्चे वहां से लापता थे। घटना की जानकारी मिलने के बाद कोलंबिया सरकार और मिलिट्री ने बच्चों के रेस्क्यू के लिए ऑपरेशन होप शुरू किया था।
सेना को जंगल में मिली थी दूध की बोतल, बच्चों के पैरों के निशान
कोलंबिया की सेना को 40 दिन बाद 9 जून को बच्चे मिले। इनकी उम्र 13, 9, 4 और 1 साल है। रेस्क्यू ऑपरेशन के वक्त जवानों को जंगल में कैंची, दूध की बोतल, हेयर-टाई और टेम्पररी शेल्टर मिला था। उन्हें दादी की आवाज में एक रिकॉर्डेड मैसेज भी सुनाया गया था, जिससे बच्चे एक जगह रुक जाएं या कोई सिग्नल दे सकें।
बच्चो के मिलने पर सेना का कोड-वर्ड था 'चमत्कार'
9 जून को सेना के जवानों को जंगल में जैसे ही बच्चे मिले वो मिरैकल यानी चमत्कार, चमत्कार चिल्लाने लगे। इसी शब्द को मिलिट्री ने बच्चे मिलने पर कोड की तरह इस्तेमाल करने को कहा था। इसके बाद जवानों ने उन्हें कुछ खाने-पीने की चीजें दी। फिर बच्चों को एयरलिफ्ट किया गया और वहां से सीधा अस्पताल पहुंचाया गया।
सबसे पहले राष्ट्रपति को बच्चों के मिलने की सूचना दी गई। उन्होंने कहा- ये ऐतिहासिक पल है जो किसी चमत्कार से कम नहीं है। ये पूरे देश के लिए जश्न मनाने का दिन है। बच्चे 40 दिन तक खुद उस जंगल में जिंदा रहे। ये पूरी दुनिया के लिए मुश्किल परिस्थिति में सर्वाइवल का सबसे बड़ा उदाहरण है।
